Võru FC Heliose jalgpallimeeskond peab pühapäeval Eesti meistrivõistluste esiliiga B-tasandil hooaja esimese kodumängu. Kuna publikut staadionile veel ei lubata, teeb klubi äsja liigas punktiarve avanud meeskonna mängust Facebookis otseülekande.
Koroonaviiruse pärast kehtestatud eriolukorra tõttu edasi lükatud mänge alustas Võru meeskond nädal tagasi napi 0:1 kaotusega praegu liigas liidrikohal olevale Nõmme Kalju U21 meeskonnale. Üleeile mängiti samuti võõrsil Tallinna Kalevi U21 rivistusega, kellega tehti 1:1 viik. Punkti kindlustas võrulastele Eduard Desjatski realiseeritud penalti.
Kuna tööpäevadel on parimat koosseisu keeruline kokku saada ja enamasti see ei õnnestugi, võib viimase mänguga rahule jääda. «Võõrsil nädala sees kaotusseisust viik teha on kindlasti positiivne tulemus,» ütles Võru FC Heliose meeskonna treener Jaanus Vislapuu.
Publik lubatakse esiliiga B-tasandil väljaku äärde taas alates juulist. Enne seda tuleb Võru meeskonnal pidada neli kodumängu ja kõigist neist on plaanis teha otseülekanne.
Mäng Keila JK-ga algab pühapäeval kell 13.